Na temelju članka 40. Statuta Grada Koprivnice („Glasnik Grada Koprivnice“ broj 4/09., 1/12., 1/13., 3/13. - pročišćeni tekst, 1/18. i 2/20.) Gradsko vijeće Grada Koprivnice na 25. sjednici održanoj dana 17.7.2020. godine, donijelo je

# O D L U K U

**o osnivanju Dječjeg gradskog vijeća Grada Koprivnice**

1. **OSNOVNE ODREDBE**

**Članak 1**.

Ovom Odlukom o osnivanju Dječjeg gradskog vijeća Grada Koprivnice (u daljnjem tekstu: „Odluka“) uređuje se osnivanje Dječjeg gradskog vijeća (u daljnjem tekstu: “Vijeće“), broj članova i način izbora članova Vijeća, djelokrug i način rada Vijeća, sredstva za rad Vijeća, odnos Vijeća i Gradskog vijeća Grada Koprivnice (u daljnjem tekstu: „Gradskog vijeća“) te Gradonačelnika Grada Koprivnice (u daljnjem tekstu: „Gradonačelnika“) kao i druga pitanja značajna za rad Vijeća.

Udruga Društvo naša djeca Koprivnica (u daljnjem tekstu: „DND Koprivnica“) dana 5. lipnja 2009. godine osnovala je Vijeće među prvima u Republici Hrvatskoj te Grad Koprivnica temeljem dosadašnjeg rada i postignuća Vijeća donosi ovu Odluku kojom se nastavlja suradnja sa DND Koprivnica.

**Članak 2**.

Vijeće je savjetodavno tijelo Grada Koprivnice koje promiče i zagovara prava, potrebe i interese djece u Gradu Koprivnici, a osniva se s ciljem ostvarivanja prava djece na aktivno sudjelovanje u životu Grada Koprivnice.

Djeca u smislu ove Odluke su osobe s prebivalištem ili boravištem na području Grada Koprivnice koji su polaznici osnovnih škola s područja grada Koprivnice.

Djeci se omogućava slobodno izražavanje mišljenja, iznošenje prijedloga i sudjelovanje u procesu donošenja odluka u stvarima od interesa za djecu.

**Članak 3.**

Izrazi koji se u ovoj odluci koriste za osobe u muškom rodu su neutralni i odnose se na muške i ženske osobe.

**Članak 4.**

Vijeće svoje aktivnosti provodi u suradnji s osnovnim školama kojima je osnivač Grad Koprivnica i DND Koprivnica.

Sjedište Vijeća je u zgradi gradske uprave Grada Koprivnice, Zrinski trg 1.

Vijeće ima svoj logotip koji se obavezno ističe u svim dokumentima i aktivnostima u svezi rada Vijeća.

**Članak 5.**

Vijeće ima Voditelja Dječjeg gradskog vijeća (u daljnjem tekstu: „Voditelj“) koji vodi i koordinira rad Vijeća.

Voditelja imenuje Gradonačelnik na prijedlog DND Koprivnica.

Mandat Voditelja je četiri (4) godine uz mogućnost ponovnog imenovanja.

Voditelj mora završiti edukaciju za Voditelje dječjeg gradskog vijeća u roku od jedne (1) godine od dana imenovanja, a u slučaju nastanka više sile radi koje nije bilo moguće završavanje edukacije za Voditelje dječjeg gradskog vijeća taj rok se može produžiti na zahtjev Voditelja.

Voditelj može biti osoba koja ima minimalno 2 godine radnog iskustava u poslovima vezanim uz odgoj ili obrazovanje djece.

Voditelj je za svoj rad odgovoran Gradonačelniku.

1. **BROJ ČLANOVA I NAČIN IZBORA ČLANOVA VIJEĆA**

**Članak 6.**

Vijeće ima šesnaest (16) članova, uključujući predsjednika i zamjenika predsjednika.

Vijeće čine po četiri (4) predstavnika iz osnovne škole navedene u članku 8. ove Odluke, imenovanih u Vijeće učenika.

Broj članova Vijeća može se promijeniti u slučaju promjene broja škola na području grada Koprivnice.

**Članak 7.**

Gradonačelnik odlukom raspisuje izbore za članove Vijeća te utvrđuje datum i vrijeme izbora i to najmanje 45 dana prije dana održavanja izbora.

Izbori se održavaju svake dvije (2) godine početkom nove školske godine i moraju završiti najkasnije do kraja mjeseca listopada tekuće godine.

U roku od osam (8) dana od dana objave izbora za Vijeće, Voditelj i DND Koprivnica organizira prezentaciju Projekta „Dječje gradsko vijeće“ u školama iz članka 8., stavka 1. ove Odluke.

Izborni materijal (informativni letci, upute za provedbu izbora, obrasce za kandidaturu, glasačke listiće i zapisnik o glasovanju) osigurava Grad Koprivnica na temelju dostavljenih prijedloga Voditelja i DND Koprivnica.

Članove Vijeća imaju pravo birati svi učenici 4., 5., 6. i 7. razreda.

**Članak 8.**

Za člana Vijeća može se kandidirati učenik Osnovne škole "Antun Nemčić Gostovinski" Koprivnica, Osnovne škole "Braća Radić" Koprivnica, Osnovne škole "Đuro Ester" Koprivnica i Centra za odgoj, obrazovanje i rehabilitaciju Podravsko sunce:

* koji je imenovan u Vijeće učenika,
* koji ima prebivalište na području Grada Koprivnice,
* koji je uzornog ili dobrog vladanja i
* koji nema izrečenu niti jednu od pedagoških mjera.

**Članak 9.**

Sve potrebne uvjete (prostor, vrijeme) za provođenje izbora osiguravaju škole iz članka 8. ove Odluke.

U cilju osiguravanja zastupljenosti svih generacija, za člana Vijeća se bira po jedan (1) predstavnik iz 4.,5.,6. i 7. razreda iz škole navedene u članku 8. ove Odluke.

Lista kandidata objavljuje se na oglasnoj ploči škola.

U svakoj školi osniva se Izborna komisija koju čine tri (3) učenika 8. razreda.

Mandat člana Vijeća je dvije (2) godine.

Članovi Vijeća biraju se tajnim glasovanjem uz prisustvo jednog razrednika iz svake generacije koji jamči pravilnost izbora.

Rezultati glasovanja unose se u zapisnik koji potpisuju članovi Izborne komisije i razrednici.

U slučaju istog broja glasova dvoje ili više kandidata iz iste generacije, izbori se ponavljaju između tih kandidata odmah nakon prebrojavanja glasova.

Rezultati izbora i zapisnik u roku od 72 sata objavljuju se na web stranicama Grada Koprivnice i oglasnim pločama škola iz članka 8. ove Odluke.

Vijeće se konstituira danom održavanja prve sjednice kojoj nazoči većina od ukupnog broja članova Vijeća.

Prvu konstituirajuću sjednicu Vijeća saziva i njome predsjedava Gradonačelnik ili osoba koju za to ovlasti Gradonačelnik.

Konstituirajuća sjednica se održava u roku od 15 dana od dana objavljenih rezultata o provedenim izborima.

Vijeće na prvoj konstituirajućoj sjednici donosi Poslovnik o radu.

**Članak 10.**

Na prvoj konstituirajućoj sjednici Vijeća bira se predsjednik Dječjeg Gradskog vijeća (u daljnjem tekstu: „Dječji gradonačelnik“) i njegov zamjenik iz reda članova Vijeća, tajnim glasovanjem većinom glasova svih prisutnih članova Vijeća.

Za Dječjeg gradonačelnika izabire se član Vijeća s najvećim brojem glasova dok drugi član Vijeća s najvećim brojem glasova je zamjenik Dječjeg gradonačelnika.

U slučaju da dva ili više kandidata ostvare jednaki broj glasova, ponavlja se izbor između tih kandidata neposredno nakon proglašenja rezultata prvog glasovanja.

Dječji gradonačelnik je obvezan sudjelovati u svim aktivnostima Vijeća (edukativne radionice, rad na projektima, prikupljanje mišljenja i prijedloga o važnim pitanjima iz djelokruga rada Vijeća, promotivnim aktivnostima i dr.), a prema potrebama informirati o provedenim aktivnostima Vijeća, Vijeća učenika škola iz članka 8. ove Odluke.

**Članak 11.**

Dječji gradonačelnik se bira na mandat od dvije (2) godine i nema mogućnosti ponovnog izbora.

Dječji gradonačelnik:

* predstavlja Vijeće,
* u dogovoru s Voditeljem saziva sjednice Vijeća,
* u dogovoru s Voditeljem vodi sjednice Vijeća,
* obvezan je sudjelovati u svim aktivnostima Vijeća,
* sudjeluje na svim važnijim manifestacijama u organizaciji Grada Koprivnice.

Ukoliko Dječji gradonačelnik neopravdano ne prisustvuje na dvije (2) uzastopne sjednice Vijeća ili tri uzastopne aktivnosti, svaki član Vijeća može predložiti da se raspravi o odgovornosti Dječjeg gradonačelnika i pokrenuti pitanje njegova razrješenja.

Vijeće nadpolovičnom većinom glasova članova Vijeća donosi odluku o razrješenju Dječjeg gradonačelnika i utvrđuje da će ga na toj funkciji zamijeniti kandidat koji je na izborima za Dječjeg gradonačelnika dobio drugi najveći broj glasova.

U radu Dječjem gradonačelniku pomaže Voditelj.

Dječji gradonačelnik može ovlastiti zamjenika ili drugog člana Vijeća da u dogovoru sa Voditeljem vodi sjednice Vijeća.

**Članak 12.**

Svaka škola iz članka 8. ove Odluke, može opozvati svog predstavnika i prije isteka mandata:

* ako neopravdano izostane sa sjednice tri (3) puta,
* na pisani i obrazloženi prijedlog većine članova Vijeća,
* na pisani i obrazloženi zahtjev Vijeća učenika njegove škole,
* ako mu je izrečena pedagoška mjera,
* na osobni zahtjev člana Vijeća.

**III. DJELOKRUG RADA I NAČIN RADA VIJEĆA**

**Članak 13.**

Djelokrug rada Vijeća obuhvaća sljedeća područja:

* promicanje dječjih prava i obveza,
* skrb o unapređivanju i zaštiti čovjekova okoliša,
* brigu o potrebama djece u području kulture,
* brigu o potrebama djece u području tjelesne kulture i sporta,
* brigu o potrebama socijalno ugrožene djece,
* brigu o potrebama u području odgoja i obrazovanja djece,
* promicanje prava djece s teškoćama u razvoju, nacionalnih i vjerskih manjina,
* programe obilježavanja važnih datuma i blagdana od značaja za djecu i dr.

Vijeće raspravlja, daje mišljenja i predlaže moguća rješenja vezano uz problematiku iz svog djelokruga rada i ista dostavlja nadležnim upravnim odjelima Grada Koprivnice, nadležnim ustanovama i javnopravnim tijelima koja su dužna navedeno razmotriti i pisano izvijestiti Vijeće i Gradonačelnika.

Na sjednici Vijeća mogu sudjelovati i druge osobe, ovisno o točkama dnevnog reda sjednice Vijeća.

**Članak 14.**

Vijeće za svaku kalendarsku godinu donosi Plan i program rada u čijoj pripremi sudjeluje Voditelj i DND Koprivnica.

Financijski plan je sastavni dio i prilog Plana i programa rada.

Plan i program rada podnosi se na prethodnu suglasnost Gradonačelniku, kao i godišnje izviješće o provedbi plana i programa rada.

**Članak 15.**

Voditelj:

* koordinira radom Vijeća,
* u dogovoru s Dječjim gradonačelnikom predlaže dnevni red i saziva sjednice Vijeća,
* sudjeluje u pripremi Plana i programa rada Vijeća,
* prati prisutnost članova Vijeća na sjednicama Vijeća,
* surađuje s upravnim odjelom Grada Koprivnice nadležnim za Vijeće,
* surađuje s osnovnim školama te drugim javnim ustanovama na području Grada Koprivnice vezano za aktivnosti Vijeća,
* surađuje s DND Koprivnica,
* osigurava kontinuiran rad i aktivnosti Vijeća sukladno ovoj Odluci,
* vodi zapisnik sa sjednica Vijeća,
* u suradnji s DND Koprivnica radi na promociji Vijeća, prava djece te aktivnosti koje provodi Vijeće,
* prema potrebi sudjeluje na sjednicama Koordinacijskog odbora akcije „Gradovi i općine prijatelji djece“ i dr.

**Članak 16.**

Vijeće održava sjednice najmanje jednom u četiri (4) mjeseca.

U dogovoru sa Dječjim gradonačelnikom, Voditelj saziva sjednice pisanim putem petnaest (15) dana prije dana održavanja sjednice.

Sjednica se može održati ako je prisutna većina izabranih članova Vijeća.

U slučaju da nije prisutna većina članova Vijeća iz stavka 3. ovog članka, sjednica se mora ponovno sazvati.

O radu sjednice vodi se zapisnik koji se u roku od osam (8) dana dostavlja Gradonačelniku i nadležnom upravnom odjelu Grada Koprivnice.

Vijeće donosi odluke većinom glasova prisutnih članova Vijeća ako je na sjednici prisutna većina članova Vijeća iz stavka 3. ovog članka.

Stručne, administrativne, tehničke i druge poslove za Vijeće obavlja nadležan upravni odjel Grada Koprivnice.

Programske, projektne i organizacijske poslove za Dječje gradsko vijeće obavlja Voditelj u suradnji sa DND Koprivnica.

**IV. SREDSTVA ZA RAD VIJEĆA**

**Članak 17.**

Financijska sredstva potrebna za provedbu aktivnosti predviđenih Planom i programom rada Vijeća osiguravaju se u Proračunu Grada Koprivnice.

Članovi Vijeća nemaju pravo na naknadu za svoj rad.

**Članak 18.**

O radu Vijeća javnost se obavještava putem dnevnog tiska, web stranica Grada Koprivnice i oglasnih ploča u školama iz članka 8. ove Odluke.

1. **ZAVRŠNA ODREDBA**

**Članak 19.**

Ova Odluka stupa na snagu osmoga dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 230-01/17-01/0008

UR BROJ: 2137/01-06-01/2-20-30

Koprivnica, 17.7.2020.

PREDSJEDNIK:

Ivan Pal, prof.

**O B R A Z L O Ž E NJ E**

**I. Zakonska osnova**

Pravna osnova za donošenje ove Odluke sadržana je u odredbi članka 40. Statuta Grada Koprivnica (“Glasnik Grada Koprivnice" broj 4/09, 1/12, 1/13 i 3/13 – pročišćeni tekst, 1/18 i 2/20) prema kojem Gradsko vijeće donosi Odluke i druge opće akte kojima se uređuju pitanja iz samoupravnog djelokruga Grada Koprivnice.

**II. Ocjena stanja i osnovna pitanja koja se uređuju aktom**

Ovom Odlukom o osnivanju Dječjeg gradskog vijeća Grada Koprivnice nastavlja se dosadašnji rad Dječjeg gradskog vijeća Grada Koprivnice koje je osnovala udruga Društvo naša djeca Koprivnica dana 5. lipnja 2009. godine s time da ovom Odlukom Dječje gradsko vijeće Grada Koprivnice postaje savjetodavno tijelo Grada Koprivnice koje promiče i zagovara prava, potrebe i interese djece u Gradu Koprivnici.

Djeca u smislu ove Odluke su osobe s prebivalištem ili boravištem na području Grada Koprivnice koji su polaznici osnovnih škola s područja grada Koprivnice.

Dječje gradsko vijeće Grada Koprivnice svoje aktivnosti provodi u suradnji s osnovnim školama kojima je osnivač Grad Koprivnica i Društvom naša djeca Koprivnica.

Ovom Odlukom je propisan način i djelokrug rada, broj članova i način izbora članova vijeća te sredstva za rad.

**III. Potrebna sredstva za provedbu akta**

Sredstva za provedbu odluke osigurana su u Proračunu grada Koprivnice.

**IV. Razlozi za donošenje odluke**

Dječje gradskog vijeća Grada Koprivnice osniva se s ciljem boljeg i potpunijeg ostvarivanja prava i potreba djece u Gradu Koprivnici, osigurava se djeci slobodno izražavanje mišljenja, iznošenje prijedloga i sudjelovanje u procesu donošenja odluka kojim se postiže kvaliteta življenja u Gradu Koprivnici.

Slijedom svega navedenog, predlaže se Gradskom vijeću Grada Koprivnice donošenje Odluke o osnivanju Dječjeg gradskog vijeća Grada Koprivnice.

Nositelj izrade: Predlagatelj akta:

Upravni odjel za društvene djelatnosti:

PROČELNICA: GRADONAČELNIK:

Ana Mlinarić, dipl. soc. radnica Mišel Jakšić, dipl. oec.